Mineriada bugetară: Miron Cozma e angajat fictiv la compania de apă a lui Pandele, unde șefă CA a fost prefectul Speranța Clișeru, cea care a dat ordinul intervenției violente de vineri! Miron Cozma recunoaște angajarea ca subinginer, spune că l-a rugat pe Pandele pentru că ”sunt un caz social”, dar zice să ”merg pe teren” fără să poată nominaliza unde

marți, 14 august 2018, 12:06

UDPDATE: Compania de apă a lui Pandele: ”Miron Cozma lucrează 8h/zi, 5 zile/săptămână, dar acum e în concediu!”

Euro Apavol a trimis reacția la dezvăluirea din Libertatea, potrivit căreia Miron Cozma a fost angajat fictiv la compania de apă fondată de primarul Florentin Pandele, fără să vină la serviciu de un an și jumătate.

Deși Miron Cozma însuși spusese că a fost angajat, ”ca un caz social”, compania publică susține că el vine la muncă.

”Miron Cozma lucrează 8h/zi, 5 zile/săptămână, dar acum e în concediu!”, scrie în comunicatul neasumat de nici un director al companiei bugetare.

Miron Cozma nu răspunsese la întrebarea ”Care sunt comunele de care vă ocupați?”.

Răspunsul îl dă Apavol: ”Bulbucata, Buturugeni și Toporu”. Documentul integral al Apavol la final.

Libertatea e în posesia mai multor documente care atestă că fostul lider al minerilor care i-au bătut pe bucureșteni este angajat de formă la Euro Apavol, companie publică inițiată de primarul Florentin Pandele.

”Cozma n-a venit nici o zi la serviciu într-un an și jumătate!”, atestă oameni din Primăria Voluntari.

Miron Cozma l-a susținut în campania electorală pe Florentin Pandele.

”Din 240 de angajați Euro Apavol, cam 180 vin la muncă, restul sunt pile, precum Miron Cozma, care este repartizat pe zona comunelor Toporu, Buturugeni, Bulbucata”, sună mărturiile oamenilor din interior pentru Libertatea.

Aici au fost angajați fictiv, o vreme, și fotbaliștii de la echipa din Voluntari.

Euro Apavol s-a transformat într-o sursă de rente pentru oamenii de încredere ai primarului Pandele.

La aceeași companie, Euro Apavol, șefă a Consiliului de Administrație a fost Speranța Clișeru, mâna dreaptă a lui Pandele.

După victoria Gabrielei Firea, Clișeru s-a transferat la Primăria București, iar apoi a ajuns Prefect al Capitalei.

Din această funcție ea a dat ordinul evacuării Pieței Victoriei, așa cum, pe vremea lui Miron Cozma, s-a ordonat curățarea Pieței Universității!

De Mirela Neag și Cătălin Tolontan

Dacă scenele de vineri au semănat cu violențele din anii 90 nu e doar pentru că ne-am întors, ci și pentru că, sub anumite aspecte, n-am plecat de acolo.

Aceleași personaje și rețele de interese influențează viața publică.

Trăgându-și seva din vechile complicități și datorii, politicieni din PSD, precum familia de primari Florentin Pandele și Gabi Firea, se folosesc de pozițiile lor și răsplătesc oameni de încredere precum Miron Cozma și Speranța Clișeru.

Ca și atunci, puterea le vine din accesul la buget, la funcții publice, iar, când e nevoie, din folosirea aparatului de forță al statului.

Cazul cel mai șocant este cel al lui Miron Cozma.

Practic, după ce a devastat Bucureștiul, el nu a mai muncit nici o zi pentru că ”prietenii”, după propria expresie, au grijă de el!

”Trăiesc din mila prietenilor”

Întrebat în 2013 la Acasă TV din ce trăiește Miron Cozma răspunde: ”Din mila prietenilor”.

Fostul ortac detaliază: ”Trăiesc din prietenii și din faptul că viața mea este foarte simplă. Încă port pantalonii de la Revelionul din 1998 și îmi sunt foarte buni. Nici soția nu are niciun venit. Mâncăm la restaurantele prietenilor”.

Din februarie 2017, prietenii i-au găsit un loc de muncă.

”Pandele l-a angajat pe Cozma, fără să fie nevoie să vină la serviciu, la Euro Apavol”, dezvăluie surse din Primăria Voluntari.

Euro Apavol este compania de alimentare cu apa și canalizare ce deservește localitățile: Voluntari, Ștefăneștii de jos, 1 Decembrie, Copăceni, Berceni (din județul Ilfov), Sinești (din județul Ialomița), Bulbucata, Buturugeni, Toporu (din județul Giurgiu).

Fondată în 2010, așa cum descrie propriul site, compania publică s-a numit la început SC Apă și Canalizare Voluntari-Găneasa.

”Iniţiativa înfiinţării acestui operator regional a aparţinut Primarului oraşului Voluntari Florentin – Costel Pandele”, scrie în prezentarea Euro Apavol.

Euro Apavol se suprapune cu o instituție de drept privat, ADI Euro Apa, într-o combinație amețitoare, cu șefi comuni și bani plimbați de la stat la privat.

”Cozma nu a venit la serviciu, dar oamenii sunt obligați să-l ponteze!”

În partea bugetară a moriștii, Florentin Pandele l-a angajat, în februarie 2017, pe Miron Cozma.

Documentele consultate de Libertatea confirmă prezența lui Cozma ca angajat al Euro Apavol.

”Nu a venit nici o zi la serviciu, iar oamenii sunt obligați să-l ponteze”, spun cei din interior.

Deși nu muncește, Miron Cozma beneficiază nu doar de salariu, ci și de toate drepturile conexe: în această primăvară, a luat tichet-cadou de Paște.

Pe lista întocmită în ordine alfabetică a angajaților care au primit aceste prime de Paște, numele lui Cozma Miron se află pe poziția 50, între Constantinescu Ecaterina și Cristea Ion.

Miron Cozma locuiește în Voluntari, acolo unde are sediul și compania.

Euro Apavol, vacă de muls și pentru Speranța Clișeru

Când Cozma a fost angajat la Euro Apavol, director era Constantin Nicolae, care după câteva luni a ajuns în Primăria București, ca membru în Consiliul de Administrație a Companiei Municipale Parking București

Euro Apavol a fost întotdeauna o vacă de muls pentru oamenii de încredere ai lui Florentin Pandele.

Pe listele contabile de plată se regăsește și Speranța Clișeru, ca președinte al Consiliul de Administrație al Euro Apavol în 2016.

Tot atunci, Clișeru figura și ca administrator public al orașului Voluntari, practic mâna dreaptă a lui Pandele.

Ca membru în cercul de fideli ai familiei de primari Firea & Pandele, Clișeru este omul care a urmat-o pe Gabriela Firea în Primăria Bucureștiului, tot ca mână dreaptă.

În 5 iulie 2018,Guvernul Dăncilă decide instalarea Speranței Clișeru ca prefect al Capitalei.

Miron Cozma: ”L-am rugat pe Pandele să găsească o soluție pentru mine”

-Domnule Mion Cozma, avem documente care atestă că sunteți angajat al firmei Euro ApaVol din Voluntari.

-Eu sunt cetățean al orașului Voluntari de zece ani. Eu nu am casă nici acum. Am făcut cerere pentru locuință și încă sunt pe lista de așteptare. La rând. Din pensia de 4.100 de lei, Fiscul îmi reține 285 de euro pe lună în urma sentinței judecătorești legată de Mineriadă. De aceea, i-am cerut lui Pandele, în calitate de cetățean, să discute cazul meu social în Consiliul Local. Am cerut să găsească o soluție pentru mine.

-Și cu ce vă ocupați la această firmă?

-Sunt încadrat ca subinginer electromecanic. Știți ce salariu am?! Primesc 1.200 de lei la leafă! Credeți că am un salariu mare?

-Nu asta e problema. Avem mărturii cum că dumnevoastră nu mergeți deloc la muncă… că nu sunteți văzut deloc…

-Cum să mă vadă dacă eu mă ocup de trei comune din Giurgiu. Periodic, merg în inspecție tehnică în aceste comune.

-Care sunt aceste comune?

-… O să vă spun mai târziu, pe sms, dacă doriți.

-Și locuiți în Voluntari?

-Acum stau cu chirie la Cosmopolis, lângă Ștefănști, pentru că prietenii de la Camera de Comerț România-Turcia îmi plătesc o parte din costuri. Dar am stat și în Pipera, și în Voluntari. Eu nu m-am îmbogățit ca alți rvoluționari. Știți cum îi numesc pe aceștia? Ciolănari! După ce am primit medalia de aur ca revoluționar și apoi am făcut 11 ani de pușcărie, continui să trăiesc modest. Nu am luat nimic de la Iliescu. Nu am casă, nu am bani, nu am luat nimic.